I år er det 30 år siden, at den første færøske Forårsudstilling fandt sted. På Færøernes Nationalgalleri bliver dette markeret med en stor udstilling med mere end 100 værker af flere end 50 kunstnere. Udstillingen er arrangeret af De Færøske Billedkunstneres Forbund, der hvert forår viser det bedste frem af færøsk kunst. Forårsudstillingen 2020 er delt op i tre sektioner. Den første del består af et tilbageblik på kunstværker fra de første tre udstillinger i 1990-1992. Den anden del består af kunstværker lavet af medlemmer fra De Færøske Billedkunstneres Forbund, og den tredje del er værker udvalgt af en komite. 1. KUNST FRA BEGYNDELSEN I det første udstillingsafsnit kan man se et udvalg af værker fra Forårsudstillingerne 1990, 1991 og 1992. Et tekstilværk hængende ned fra loftet er det første, der falder i øjnene på årets Forårsudstilling:‘’ Fra Historien’’ er et værk af Astrid Andreasen, der består af sammensatte strikkede ærmer, der tilsammen danner et langt bånd-en ubrudt historie. Kunstværket var udstillet på den første Forårsudstilling i 1990. Dengang købte Færøernes Nationalgalleri værket, og det har siden været en vigtig del af museets samling, fordi det på mange måder markerer noget om livets gang og kunstens udvikling på en og samme tid. Blandt kunsten i den første sektion kan du opleve værker lavet af håndlavet papir og planter, værker på avispapir, maleri, foto og skulptur. I to montrer udstilles desuden avisudklip og udstillingsfoldere fra de tidligere udstillinger. 2. KUNST FRA KUNSTNERNE I sektion 2 kan du opleve værker udført af medlemmer af De Færøske Billedkunstneres Forbund. Årets benspænd har været, at kunstværkerne ikke måtte være større end 1 x 1 meter, hvilket har været en udfordring, som alle har taget op. Blandt de mange værker kan du opleve stofcollager, videokunst, træskulpturer, grafiske tryk og malerier. 3. UDVALGTE VÆRKER Traditionen tro giver Det Færøske Billedkunstneres Forbund alle mulighed for at indsende værker til årets Forårsudstilling. For at sikre en vis form for kvalitet, nedsættes en komite til at bedømme og udvælge dem. Sådan har det været lige siden den første Forårsudstilling i 1990, og igen i år består komiteen af tre kunstnere fra forbundet. Komiteen har forsøgt at udvælge kunstværker af både upcoming kunstnere og vise en bred vifte af kunstneriske udtryk. I denne sektion kan du opleve fotografier, keramik, strik, værker på træ, samt en masse malerier. Udstillingen ledsages af en folder, hvor kunstnernavn, titel, materiale og købspris er angivet.